title: Vykonávacie nariadenie Komisie (EÚ) č. 859/2011 z  25. augusta 2011 , ktorým sa mení a dopĺňa nariadenie (EÚ) č. 185/2010 o ustanovení podrobných opatrení na vykonávanie spoločných základných noriem bezpečnostnej ochrany civilného letectva, pokiaľ ide o letecký náklad a leteckú poštu  Text s významom pre EHP

text:
               26.8.2011

               SK

               Úradný vestník Európskej únie

               L 220/9

         VYKONÁVACIE NARIADENIE KOMISIE (EÚ) č. 859/2011
   z 25. augusta 2011,
   ktorým sa mení a dopĺňa nariadenie (EÚ) č. 185/2010 o ustanovení podrobných opatrení na vykonávanie spoločných základných noriem bezpečnostnej ochrany civilného letectva, pokiaľ ide o letecký náklad a leteckú poštu
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 3,
   keďže:

               (1)

               Nariadenie Komisie (EÚ) č. 185/2010 zo 4. marca 2010 o ustanovení podrobných opatrení na vykonávanie spoločných základných noriem bezpečnostnej ochrany civilného letectva (2) neobsahuje pravidlá vzťahujúce sa na letecký náklad a leteckú poštu, ktoré sa na letiská Únie dopravujú z tretích krajín. Takéto pravidlá je potrebné zaviesť na ochranu civilného letectva, ktoré takýto náklad prepravuje, pred činmi protiprávneho zasahovania.

               (2)

               Nariadenie (EÚ) č. 185/2010 by sa preto malo zodpovedajúcim spôsobom zmeniť a doplniť.

               (3)

               Pri posudzovaní bezpečnostnej ochrany civilného letectva v tretích krajinách sa budú zohľadňovať dohody o partnerstve a spolupráci uzavreté medzi Úniou alebo jednotlivými členskými štátmi a tretími krajinami, ktoré sú základom zaručenia náležitého implementovania noriem bezpečnostnej ochrany letectva.

               (4)

               Pri uzatváraní dohôd o leteckej doprave s tretími krajinami by sa Komisia a členské štáty mali snažiť o dosiahnutie posilnenej spolupráce v oblasti bezpečnostnej ochrany civilného letectva, aby sa v tretích krajinách podporilo zavádzanie a uplatňovanie noriem a zásad rovnocenných s normami a zásadami Únie v prípadoch, keď to môže účinne zabrániť globálnemu ohrozeniu a riziku.

               (5)

               Do júla 2013 by mala Komisia spolu s členskými štátmi a zainteresovanými stranami preskúmať praktické dôsledky a uskutočniteľnosť uplatňovania nezávislého overovania leteckých dopravcov dopravujúcich náklad do Únie z letísk v tretích krajinách a oprávnených zástupcov a známych odosielateľov, ktorých zásielky priamo akceptujú, a v prípade potreby prispôsobiť systém vrátane zmien a doplnení tohto nariadenia.

               (6)

               Vzhľadom na povinnosť zmluvných štátov Medzinárodnej organizácie civilného letectva (ICAO) plniť minimálne normy ICAO týkajúce sa bezpečnostnej ochrany nákladu by Komisia a členské štáty mali nadviazať kontakt s orgánmi v tretích krajinách na účely spolupráce a v prípade potreby a ak to bude možné poskytovania pomoci pri budovaní kapacít v súvislosti s uplatňovaním požiadaviek na bezpečnostnú ochranu leteckého nákladu a pošty dopravovaných do EÚ.

               (7)

               Komisia bude koordinovať opatrenia Únie na uľahčenie plnenia požiadaviek na bezpečnostnú ochranu civilného letectva v súvislosti s letmi do Únie z letísk v tretích krajinách a aktívne sa na nich podieľať a poskytovať orgánom EÚ prístup k príslušným informáciám na základe prísneho dodržiavania zásady poskytovania informácií iba v prípade nevyhnutnej odôvodnenej potreby a pod podmienkou, že budú existovať dostatočné záruky.

               (8)

               Opatrenia stanovené v tomto nariadení sú v súlade so stanoviskom Výboru pre bezpečnostnú ochranu civilného letectva zriadeného článkom 19 ods. 1 nariadenia (ES) č. 300/2008,

         PRIJALA TOTO NARIADENIE:
   Článok 1
   Príloha k nariadeniu (EÚ) č. 185/2010 sa mení a dopĺňa v súlade s prílohou k tomuto nariadeniu.
   Článok 2
   Komisia posúdi a vyhodnotí uplatňovanie opatrení uvedených v tomto nariadení a v prípade potreby predloží najneskôr do 1. júla 2015 návrh.
   Najneskôr do 31. decembra 2012 Komisia posúdi pravdepodobný vplyv požiadaviek stanovených v tomto nariadení, najmä požiadaviek na nezávislé overovanie. Výsledky predloží Výboru pre bezpečnostnú ochranu civilného letectva. V prípade potreby Komisia predloží návrhy prispôsobené požiadavkám do 1. júla 2013.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. februára 2012.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. augusta 2011

            Za Komisiu

            predseda

         José Manuel BARROSO

      (1)  Ú. v. EÚ L 97, 9.4.2008, s. 72.

      (2)  Ú. v. EÚ L 55, 5.4.2010, s. 1.

      PRÍLOHA
      Príloha k nariadeniu (EÚ) č. 185/2010 sa mení a dopĺňa takto:

                  A.

                  Bod 6.1.2 sa nahrádza takto:

                              „6.1.2.

                              V prípade, že existuje nejaký dôvod domnievať sa, že so zásielkou, ktorá sa podrobila bezpečnostným kontrolám, sa manipulovalo alebo že od chvíle, keď sa vykonali tieto kontroly, nebola chránená pred neoprávnenými zásahmi, pred naložením do lietadla sa podrobí detekčnej kontrole oprávneného zástupcu. Zásielky, pri ktorých sa zdá, že sa s nimi výrazne manipulovalo, alebo ktoré sú inak podozrivé, sa v súlade s bodom 6.7 považujú za náklad alebo poštu s vysokým rizikom (high risk cargo or mail, HRCM).“

                  B.

                  Bod 6.3.2.6 písm. d) sa nahrádza takto:

                              „d)

                              bezpečnostný štatút zásielky vyjadrený skratkou:

                                          —

                                          ‚SPX‘, čo znamená, že zásielka je bezpečná pre cestujúcich a pre nákladné aj poštové lietadlo, alebo

                                          —

                                          ‚SCO‘, čo znamená, že zásielka je bezpečná len pre nákladné a poštové lietadlo, alebo

                                          —

                                          ‚SHR‘, čo znamená, že zásielka je bezpečná pre cestujúcich, nákladné a poštové lietadlo v súlade s požiadavkami v prípade vysokého rizika.“

                  C.

                  V kapitole 6 sa dopĺňajú tieto body:
                  „6.7.   NÁKLAD A POŠTA S VYSOKÝM RIZIKOM (HRCM)
                  Ustanovenia týkajúce sa nákladu a pošty s vysokým rizikom sú uvedené v samostatnom rozhodnutí Komisie.
                  6.8.   OCHRANA NÁKLADU A POŠTY DOPRAVOVANÝCH DO ÚNIE Z TRETÍCH KRAJÍN
                  6.8.1.   Určovanie leteckých dopravcov

                              6.8.1.1.

                              Požiadavky do 30. júna 2014:

                                          a)

                                          Každý letecký dopravca nákladu alebo pošty z letiska v tretej krajine neuvedenej v dodatku 6-F sa na účely transferu, tranzitu alebo vykládky na ktoromkoľvek letisku spadajúcom do rozsahu pôsobnosti nariadenia č. (ES) 300/2008 určí za leteckého dopravcu nákladu alebo pošty do Únie z letiska v tretej krajine (ACC3):

                                                      —

                                                      príslušným orgánom členského štátu uvedeného v prílohe k nariadeniu Komisie (EÚ) č. 394/2011 (1), ktorým sa mení a dopĺňa nariadenie (ES) č. 748/2009 (2) o zozname prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici Európskeho parlamentu a Rady 2003/87/ES (3),

                                                      —

                                                      príslušným orgánom členského štátu, ktorý leteckému prevádzkovateľovi vydal osvedčenie leteckého prevádzkovateľa, v prípade leteckých dopravcov, ktorí nie sú uvedení v prílohe k nariadeniu (EÚ) č. 394/2011,

                                                      —

                                                      príslušným orgánom členského štátu, kde má letecký dopravca hlavnú leteckú základňu v rámci Únie, alebo akýmkoľvek iným príslušným orgánom Únie na základe dohody s týmto príslušným orgánom, v prípade leteckých dopravcov, ktorí nie sú uvedení v prílohe k nariadeniu (EÚ) č. 394/2011 a nie sú držiteľmi osvedčenia leteckého prevádzkovateľa, ktoré vydal členský štát.

                                          b)

                                          Na účely určenia za ACC3 dopravca:

                                                      —

                                                      zabezpečí, aby jeho bezpečnostný program zahŕňal všetky body uvedené v prílohe 6-G vzťahujúce sa na náklad a poštu naložené na palubu jeho lietadla na ktoromkoľvek letisku v tretej krajine na účel ich dopravy do Únie, a

                                                      —

                                                      predloží príslušnému orgánu Vyhlásenie o záväzkoch – ACC3 podľa prílohy 6-H; toto vyhlásenie podpíše právny zástupca dopravcu alebo osoba zodpovedná za bezpečnosť a

                                                      —

                                                      vymenuje osobu, ktorá bude v jeho mene niesť hlavnú zodpovednosť za uplatňovanie ustanovení o zabezpečení nákladu a pošty v tretích krajinách, a údaje o nej poskytne príslušnému orgánu.

                                          c)

                                          Príslušný orgán uchováva buď originál, alebo kópiu podpísaného Vyhlásenia o záväzkoch – ACC3. Ak originál uchováva letecký dopravca, musí byť k dispozícii na inšpekciu minimálne počas obdobia jeho platnosti.

                                          d)

                                          Príslušný orgán oznámi potrebné údaje o dopravcovi Komisii, ktorá ich sprístupní všetkým členským štátom.

                                          e)

                                          ACC3 oznámeného Komisii v súlade s písm. d) uznajú všetky členské štáty pre všetky lety z určeného letiska v tretej krajine do Únie.

                              6.8.1.2.

                              Požiadavky, ktoré sa musia splniť do 1. júla 2014:

                                          a)

                                          Okrem požiadaviek v bode 6.8.1.1 písm. b) musí letecký dopravca do 1. júla 2014 zabezpečiť vykonávanie previerok svojich letov s nákladom a poštou na letisku príslušnej tretej krajiny nezávislým overovateľom.

                                          b)

                                          Nezávislý overovateľ preskúma bezpečnostný program leteckého dopravcu a zaistí, aby zahŕňal všetky body dodatku 6-G, preverí súlad s programom na letisku v tretej krajine podľa kontrolného zoznamu v dodatku 6-C3 a predloží správu:

                                                      —

                                                      príslušnému orgánu členského štátu uvedeného v prílohe k nariadeniu (EÚ) č. 394/2011, ktorým sa mení a dopĺňa nariadenie (ES) č. 748/2009 o zozname prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici 2003/87/ES,

                                                      —

                                                      príslušnému orgánu členského štátu, ktorý leteckému prevádzkovateľovi vydal osvedčenie leteckého prevádzkovateľa, v prípade leteckých dopravcov, ktorí nie sú uvedení v prílohe k nariadeniu (EÚ) č. 394/2011,

                                                      —

                                                      príslušným orgánom členského štátu, kde má letecký dopravca hlavnú leteckú základňu v rámci Únie, alebo akýmkoľvek iným príslušným orgánom Únie na základe dohody s týmto príslušným orgánom, v prípade leteckých dopravcov, ktorí nie sú uvedení v prílohe k nariadeniu (EÚ) č. 394/2011 a nie sú držiteľmi osvedčenia leteckého prevádzkovateľa, ktoré vydal členský štát.

                                          c)

                                          Keď je príslušný orgán spokojný so správou nezávislého overovateľa, zabezpečí zapísanie potrebných údajov o ACC3 do databázy oprávnených zástupcov a známych odosielateľov Únie.

                                          d)

                                          Pri zápise do databázy príslušný orgán pridelí dopravcovi jednoznačný alfanumerický identifikátor v štandardnom formáte, ktorým sa identifikuje dopravca a letisko tretej krajiny, z ktorého dopravuje náklad do Únie. Jednoznačný alfanumerický identifikátor sa uvádza na dokumentoch priložených k zásielke buď v elektronickej forme, alebo na papieri.

                                          e)

                                          Keď je príslušný orgán nespokojný s informáciami, ktoré poskytol letecký dopravca, alebo so správou o nezávislej previerke, svoje dôvody bezodkladne oznámi dopravcovi, ktorý požiadal o určenie za ACC3.

                                          f)

                                          ACC3 uvedeného v databáze oprávnených zástupcov a známych odosielateľov Únie v súlade s týmto bodom 6.8.1.2 uznajú všetky členské štáty pre všetky lety do Únie z letiska v tretej krajine.

                                          g)

                                          ACC3 uvedený v databáze oprávnených zástupcov a známych odosielateľov Únie sa opätovne podrobuje overovaniu v intervaloch, ktoré nepresahujú 5 rokov, na letisku tretej krajiny, pre ktoré bol určený, a v rámci každého opätovného overovania znovu predkladá vyhlásenie o záväzkoch.

                        6.8.2.   Bezpečnostné kontroly nákladu a pošty prichádzajúcich z tretej krajiny

                              6.8.2.1.

                              ACC3 zabezpečuje, aby sa všetok náklad a pošta prepravované na účel transferu, tranzitu alebo vykládky na letisku Únie podrobil detekčnej kontrole, pokiaľ:

                                          a)

                                          požadované bezpečnostné kontroly zásielky nevykonal oprávnený zástupca a zásielka nebola chránená pred protiprávnymi zásahmi od chvíle, keď sa tieto bezpečnostné kontroly vykonali, a to až do naloženia do lietadla, alebo

                                          b)

                                          požadované bezpečnostné kontroly zásielky nevykonal známy odosielateľ a zásielka nebola chránená pred protiprávnymi zásahmi od chvíle, keď sa tieto bezpečnostné kontroly vykonali, a to až do naloženia do lietadla, alebo

                                          c)

                                          požadované bezpečnostné kontroly zásielky nevykonal známy odosielateľ pre nákladné lietadlo a zásielka nebola chránená pred protiprávnymi zásahmi od chvíle, keď sa tieto bezpečnostné kontroly vykonali, a to až do naloženia do lietadla, alebo

                                          d)

                                          zásielka nie je oslobodená od detekčnej kontroly v súlade s bodom 6.1.1 písm. d) a nebola chránená pred neoprávnenými zásahmi od chvíle, keď sa stala identifikovateľným leteckým nákladom alebo identifikovateľnou leteckou poštovou zásielkou, a to až do naloženia.

                              6.8.2.2.

                              Požiadavky bodu 6.8.2.1 musia do 30. júna 2014 spĺňať minimálne normy ICAO. Potom sa náklad a pošta dopravované do Únie musia:

                                          a)

                                          podrobovať detekčnej kontrole jedným z prostriedkov alebo jednou z metód uvedených v bode 6.2.1. na úrovni, ktorá je v rozumnej miere postačujúca na zabezpečenie toho, aby neobsahovali zakázané predmety, alebo

                                          b)

                                          podrobovať bezpečnostným kontrolám vykonávaným oprávneným zástupcom, známym odosielateľom alebo známym odosielateľom pre nákladné lietadlo vymenovaným v súlade s bodom 6.8.3 alebo

                                          c)

                                          oslobodiť od detekčnej kontroly v súlade s bodom 6.1.1 písm. d) a chrániť pred protiprávnymi zásahmi od chvíle, keď sa stali identifikovateľným leteckým nákladom alebo identifikovateľnou leteckou poštovou zásielkou, a až do naloženia.

                              6.8.2.3.

                              Bezpečnostný stav zásielky sa uvádza v priložených dokumentoch buď vo forme leteckého nákladného listu, rovnocenného dokladu k zásielke, alebo samostatného vyhlásenia, a to buď v elektronickej forme, alebo na papieri.

                        6.8.3.   Určovanie za oprávnených zástupcov, známych odosielateľov a známych odosielateľov pre nákladné lietadlo v tretej krajine

                              6.8.3.1.

                              ACC3 stanoví do 30. júna 2014 podrobnosti týkajúce sa bezpečnostných kontrol vykonávaných oprávnenými zástupcami, známymi odosielateľmi a známymi odosielateľmi pre nákladné lietadlo, ktorých zásielky priamo akceptuje vo svojom bezpečnostnom programe. Potom ACC3 okrem toho:

                                          a)

                                          zabezpečuje nezávislé overovanie takýchto oprávnených zástupcov v tretích krajinách v súlade s kontrolným zoznamom v dodatku 6-C2 a známych odosielateľov v tretích krajinách v súlade s kontrolným zoznamom v dodatku 6-C v intervaloch nepresahujúcich 5 rokov;

                                          b)

                                          zabezpečuje, aby boli vyplnené kontrolné zoznamy k dispozícii na inšpekciu, ktorú vykonáva príslušný orgán alebo Komisia;

                                          c)

                                          vedie databázu o každom takomto oprávnenom zástupcovi, známom odosielateľovi a známom odosielateľovi pre nákladné lietadlo s týmito informáciami:

                                                      —

                                                      údaje o spoločnosti vrátane riadnej obchodnej adresy,

                                                      —

                                                      charakter podnikania okrem obchodne citlivých informácií,

                                                      —

                                                      kontaktné údaje vrátane údajov o osobe (osobách) zodpovednej(-ých) za bezpečnostnú ochranu,

                                                      —

                                                      registračné číslo spoločnosti, ak existuje.

                                                Databáza musí byť k dispozícii na inšpekciu.

                              6.8.3.2.

                              V prípade známych dodávateľov pre nákladné lietadlo v tretích krajinách, ktorých zásielky priamo akceptuje, ACC3 zabezpečuje, aby boli splnené požiadavky bodov 6.5.2 až 6.5.6. Certifikáty schváleného hospodárskeho subjektu z tretej krajiny sa môžu uznať iba v prípade, že ich vydali tretie krajiny, s ktorými Únia uzavrela dohodu o vzájomnom uznávaní schválených hospodárskych subjektov.

                        6.8.4.   Nedodržiavanie predpisov

                              6.8.4.1.

                              Ak Komisia alebo príslušný orgán zistí vážne nedostatky súvisiace s prevádzkou ACC3, ktoré sa považujú za nedostatky so značným vplyvom na celkovú úroveň bezpečnosti civilného letectva:

                                          a)

                                          informuje o tom bezodkladne ACC3 a požiada ho, aby predložil pripomienky;

                                          b)

                                          bezodkladne o tom náležite informuje Komisiu a ostatné členské štáty.

                              6.8.4.2.

                              Komisia môže potom v súlade s regulačným postupom uvedeným v článku 19 ods. 2 nariadenia (ES) č. 300/2008 rozhodnúť, že dopravca sa už nesmie uznávať ako ACC3, a to ani v prípade špecifických trás ani v prípade všetkých trás z tretích krajín do Únie. V takýchto prípadoch sa údaje o ACC3 odstránia z databázy oprávnených zástupcov a známych odosielateľov Únie.

                              6.8.4.3.

                              Letecký dopravca, ktorému sa v súlade s bodom 6.8.4.2 odobralo uznanie za ACC3, sa opätovne neuvedie ani nezapíše do databázy oprávnených zástupcov a známych odosielateľov Únie, kým nezávislý overovateľ nepotvrdí, že vážny nedostatok bol odstránený, a Výbor pre bezpečnostnú ochranu civilného letectva o tom nie je informovaný príslušným orgánom.

                  D.

                  Dodatok 6-F sa nahrádza takto:
                  „DODATOK 6-F

                  NÁKLAD A POŠTA
                  6-Fi

                     TRETIE KRAJINY UZNANÉ AKO KRAJINY, KTORÉ UPLATŇUJÚ NORMY BEZPEČNOSTNEJ OCHRANY ROVNOCENNÉ SPOLOČNÝM ZÁKLADNÝM NORMÁM

                  6-Fii

                     TRETIE KRAJINY, V KTORÝCH SA NEMUSÍ VYMENOVAŤ ACC3

                  Tretie krajiny, v ktorých sa nemusí vymenovať ACC3, sú uvedené v samostatnom rozhodnutí Komisie.“

                  E.

                  Dopĺňajú sa tieto dodatky:
                  „DODATOK 6-G

                  USTANOVENIA TÝKAJÚCE SA NÁKLADU A POŠTY Z TRETEJ KRAJINY
                  Bezpečnostný program ACC3 musí obsahovať podľa potreby a buď pre každé letisko v tretej krajine jednotlivo, alebo ako generický dokument obsahujúci akékoľvek zmeny súvisiace s uvedeným letiskom v tretej krajine:

                              a)

                              opis opatrení týkajúcich sa leteckého nákladu a leteckej pošty;

                              b)

                              postupy akceptovania;

                              c)

                              režim a kritériá týkajúce sa oprávneného zástupcu;

                              d)

                              režim a kritériá týkajúce sa známeho odosielateľa;

                              e)

                              režim a kritériá týkajúce sa známeho odosielateľa pre nákladné lietadlo;

                              f)

                              štandard detekčných a fyzických kontrol;

                              g)

                              miesto detekčných a fyzických kontrol;

                              h)

                              údaje o detekčných zariadeniach;

                              i)

                              údaje o prevádzkovateľovi alebo poskytovateľovi služby;

                              j)

                              zoznam výnimiek z bezpečnostných detekčných alebo fyzických kontrol;

                              k)

                              zaobchádzanie s nákladom a poštou s vysokým rizikom.

                     DODATOK 6-H

                  VYHLÁSENIE O ZÁVÄZKOCH – ACC3
                  Vyhlasujem, že:

                              —

                              pokiaľ mi je známe, informácie stanovené v programe bezpečnostnej ochrany spoločnosti týkajúce sa zásielok dopravovaných do Európskej únie z tretích krajín sú pravdivé a presné,

                              —

                              praktiky a postupy stanovené v programe bezpečnostnej ochrany týkajúce sa zásielok dopravovaných do Európskej únie z tretích krajín sa budú vykonávať a dodržiavať na všetkých miestach, na ktoré sa program vzťahuje,

                              —

                              program bezpečnostnej ochrany sa bude upravovať a prispôsobovať tak, aby vyhovoval všetkým budúcim zmenám právnych predpisov Európskej únie, ktorými sa stanovujú požiadavky na letecký náklad/leteckú poštu, ktorý/ktorá sa dopravuje do Európskej únie z tretích krajín, pokiaľ [názov leteckého dopravcu] neoznámi [názov príslušného orgánu], že už nechce dopravovať do Únie zásielky z tretej krajiny,

                              —

                              [názov leteckého dopravcu] bude do 10 dní písomne informovať [názov príslušného orgánu] o akejkoľvek zmene relevantných častí svojho bezpečnostného programu,

                              —

                              spoločnosť vymenovala [meno zodpovednej osoby], ktorý(-á) v jej mene preberá všetku zodpovednosť za bezpečnostné opatrenia týkajúce sa činností súvisiacich s leteckým nákladom/leteckou poštou na [názov letiska v tretej krajine],

                              —

                              od 1. júla 2014 bude [názov leteckého dopravcu] viesť databázu oprávnených zástupcov, známych odosielateľov a známych odosielateľov pre nákladné lietadlo v tretích krajinách a dá ju k dispozícii na inšpekciu,

                              —

                              [názov leteckého dopravcu] bude v plnom rozsahu spolupracovať so všetkými inšpekciami podľa potreby a umožní prístup ku všetkým dokumentom a uvedenej databáze podľa požiadaviek inšpektorov,

                              —

                              [názov leteckého dopravcu] bude informovať [názov príslušného orgánu] o všetkých závažných porušeniach bezpečnostnej ochrany a o akýchkoľvek podozrivých okolnostiach, ktoré by mohli byť dôležité pre bezpečnostnú ochranu leteckého nákladu/leteckých poštových zásielok, najmä o akomkoľvek pokuse o ukrytie zakázaných predmetov v zásielkach, a

                              —

                              [názov leteckého dopravcu] bude informovať [názov príslušného orgánu], v prípade, ak:

                                          a)

                                          ukončí obchodnú činnosť alebo zmení názov;

                                          b)

                                          sa už nezaoberá leteckými nákladmi/leteckými poštovými zásielkami alebo

                                          c)

                                          už nemôže spĺňať požiadavky právnych predpisov Európskej únie, ktorými sa stanovujú požiadavky na letecký náklad/leteckú poštu, ktorý/ktorá sa dopravuje do Európskej únie z tretích krajín.

                        Preberám plnú zodpovednosť za toto vyhlásenie.
                  Meno:
                  Pracovné zaradenie v spoločnosti:
                  Dátum:
                  Podpis:

                     DODATOK 6-I

                  Ustanovenia týkajúce sa nákladu s vysokým rizikom sú uvedené v samostatnom rozhodnutí Komisie.

                     DODATOK 6-J

                  Ustanovenia týkajúce sa používania detekčných zariadení sú uvedené v samostatnom rozhodnutí Komisie.“

                  F.

                  V kapitole 11 sa dopĺňa tento bod:
                  11.0.5. Na účely tohto nariadenia môže byť nezávislým overovateľom ktorákoľvek z týchto osôb:   Na účely tohto nariadenia môže byť nezávislým overovateľom ktorákoľvek z týchto osôb:

                              —

                              zástupca orgánu členského štátu Únie,

                              —

                              ktorákoľvek iná fyzická alebo právnická osoba uznaná na tento účel členským štátom alebo Komisiou.“

         (1)  Ú. v. EÚ L 107, 27.4.2011, s. 1.

         (2)  Ú. v. EÚ L 219, 22.8.2009, s. 1.

         (3)  Ú. v. EÚ L 275, 25.10.2003, s. 32, zmenené a doplnené smernicou 2008/101/ES (Ú. v. EÚ L 8, 13.1.2009, s. 3).“


title: Vykonávacie nariadenie Komisie (EÚ) č. 1035/2011 zo 17. októbra 2011 , ktorým sa ustanovujú spoločné požiadavky na poskytovanie leteckých navigačných služieb a ktorým sa mení a dopĺňa nariadenie (ES) č. 482/2008 a nariadenie (EÚ) č. 691/2010 Text s významom pre EHP

text:
               18.10.2011

               SK

               Úradný vestník Európskej únie

               L 271/23

         VYKONÁVACIE NARIADENIE KOMISIE (EÚ) č. 1035/2011
   zo 17. októbra 2011,
   ktorým sa ustanovujú spoločné požiadavky na poskytovanie leteckých navigačných služieb a ktorým sa mení a dopĺňa nariadenie (ES) č. 482/2008 a nariadenie (EÚ) č. 691/2010
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 550/2004 z 10. marca 2004 o poskytovaní letových navigačných služieb v jednotnom európskom nebi (nariadenie o poskytovaní služieb) (1), a najmä na jeho články 4, 6 a 7,
   so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (2), a najmä na jeho článok 8b ods. 6,
   keďže:

               (1)

               Podľa nariadenia (ES) č. 216/2008 sa vyžaduje, aby Komisia s pomocou Európskej agentúry pre bezpečnosť letectva (ďalej len „agentúra“) prijala vykonávacie predpisy na poskytovanie manažmentu letovej prevádzky a letových navigačných služieb (ATM/ANS) v celej Únii. V článku 8b ods. 6 uvedeného nariadenia sa vyžaduje, aby sa tieto vykonávacie predpisy vypracovali na základe nariadení prijatých podľa článku 5 ods. 3 nariadenia Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (3).

               (2)

               Poskytovanie letových navigačných služieb v rámci Únie by malo podliehať osvedčovaniu členskými štátmi alebo agentúrou. Poskytovateľom letových navigačných služieb, ktorí spĺňajú spoločné požiadavky, by sa malo vydať osvedčenie v súlade s článkom 7 nariadenia (ES) č. 550/2004 a s článkom 8b ods. 2 nariadenia (ES) č. 216/2008.

               (3)

               Uplatňovaním spoločných požiadaviek stanovených podľa článku 6 nariadenia (ES) č. 550/2004 a článku 8b nariadenia (ES) č. 216/2008 by nemala byť dotknutá zvrchovanosť členských štátov nad ich vzdušným priestorom ani požiadavky členských štátov súvisiace s verejným poriadkom, bezpečnosťou a obrannými záležitosťami, ako sa ustanovuje v článku 13 nariadenia (ES) č. 549/2004. Tieto spoločné požiadavky sa nevzťahujú na vojenské operácie a výcvik v zmysle článku 1 ods. 2 nariadenia (ES) č. 549/2004 a článku 1 ods. 2 nariadenia (ES) č. 216/2008.

               (4)

               Vymedzenie spoločných požiadaviek na poskytovanie ANS by malo náležitým spôsobom zohľadňovať právne postavenie poskytovateľov letových navigačných služieb v členských štátoch. Ak navyše organizácia vykonáva iné činnosti, než je poskytovanie letových navigačných služieb, spoločné požiadavky by sa nemali uplatňovať na takéto iné činnosti ani na zdroje pridelené na činnosti, ktoré nespadajú do rozsahu pôsobnosti poskytovania letových navigačných služieb, s výnimkou prípadov, ak sa ustanovuje inak.

               (5)

               Uplatňovanie spoločných požiadaviek na poskytovateľov letových navigačných služieb by malo byť primerané rizikám, ktoré sa spájajú so špecifickými znakmi každej činnosti, ako sú napríklad počet a/alebo druh a charakteristiky obslúžených pohybov. Ak sa niektorí poskytovatelia letových navigačných služieb rozhodnú nevyužívať možnosť poskytovať cezhraničné služby v rámci jednotného európskeho neba, príslušný orgán by mal byť oprávnený umožniť týmto poskytovateľom, aby primeraným spôsobom spĺňali buď určité všeobecné požiadavky na poskytovanie letových navigačných služieb, alebo určité špecifické požiadavky na poskytovanie letových prevádzkových služieb. Podmienky pripojené k osvedčeniu by preto mali odrážať charakter a rozsah odchýlky.

               (6)

               S cieľom zabezpečiť riadne fungovanie systému osvedčovania by členské štáty mali poskytnúť Komisii a agentúre v kontexte svojich ročných hlásení všetky relevantné informácie o odchýlkach, ktoré udelil ich príslušný orgán.

               (7)

               Rôzne druhy činností týkajúcich sa letové navigačné služby nemusia bezpodmienečne podliehať rovnakým požiadavkám. Je preto potrebné prispôsobiť spoločné požiadavky osobitným vlastnostiam každého druhu činnosti.

               (8)

               Dôkaz o súlade s uplatniteľnými spoločnými požiadavkami by mali poskytnúť poskytovatelia letových navigačných služieb, a to na obdobie platnosti osvedčenia a na všetky zabezpečované služby.

               (9)

               Na zabezpečenie účinného uplatňovania spoločných požiadaviek by sa mal zaviesť systém pravidelného dohľadu a inšpekcia zhody s uvedenými spoločnými požiadavkami, ako aj s podmienkami, ktoré sa uvádzajú v osvedčení. Príslušný orgán by mal preskúmať vhodnosť poskytovateľa pred vydaním osvedčenia a každoročne posudzovať trvalú zhodu poskytovateľov letových navigačných služieb, ktorým vydal osvedčenie. Mal by preto zriadiť a každoročne aktualizovať indikatívny inšpekčný program, ktorý by sa vzťahoval na všetkých poskytovateľov, ktorým vydal osvedčenie, a ktorý by bol založený na posudzovaní rizík. Tento program by mal umožniť inšpekciu všetkých relevantných častí poskytovateľov letových navigačných služieb v primeranom časovom rámci. Pri posudzovaní zhody určených poskytovateľov letových prevádzkových služieb a meteorologických služieb by mal byť príslušný orgán oprávnený kontrolovať relevantné požiadavky vyplývajúce z medzinárodných záväzkov daného členského štátu.

               (10)

               Vzájomné preskúmanie národnými dozornými orgánmi by mohlo posilniť spoločný prístup k dohľadu nad poskytovateľmi letových navigačných služieb v celej Únii. Komisia by v spolupráci s členskými štátmi a agentúrou mohla zabezpečiť tieto vzájomné preskúmania, ktoré by mali byť koordinované s činnosťami vykonávanými v rámci článkov 24 a 54 nariadenia (ES) č. 216/2008 a v rámci všetkých ostatných medzinárodných programov zameraných na monitorovanie a dohľad. Zabránilo by sa tak zdvojeniu práce. Experti by mali pochádzať, pokiaľ je to možné, z príslušného orgánu, aby sa umožnila výmena skúseností a najlepších postupov počas vzájomného preskúmania.

               (11)

               Eurocontrol vypracoval požiadavky na regulovanie bezpečnosti (ESARR), ktoré majú pre bezpečné poskytovanie letových prevádzkových služieb najväčší význam. V súlade s nariadením (ES) č. 550/2004 by Komisia mala určiť a prijať do nariadení Únie príslušné ustanovenia ESARR. Základ týchto vykonávacích predpisov tvoria ESARR včlenené do nariadenia Komisie (ES) č. 2096/2005 z 20. decembra 2005, ktorým sa ustanovujú spoločné požiadavky na poskytovanie leteckých navigačných služieb (4).

               (12)

               Pri prijímaní nariadenia (ES) č 2096/2005 Komisia dospela k záveru, že nie je vhodné opakovať ustanovenia ESARR 2 o hlásení a posudzovaní udalostí súvisiacich s bezpečnosťou v manažmente letovej prevádzky, ktoré upravuje nariadenie Európskeho parlamentu a Rady (EÚ) č. 996/2010 z 20. októbra 2010 o vyšetrovaní a prevencii nehôd a incidentov v civilnom letectve a o zrušení smernice 94/56/ES (5) a smernica Európskeho parlamentu a Rady (ES) č. 2003/42/ES z 13. júna 2003 o hlásení udalostí v civilnom letectve (6). V rámci nových ustanovení o udalostiach súvisiacich s bezpečnosťou by sa však od príslušného orgánu vymedzeného v tomto nariadení malo vyžadovať, aby kontroloval, či poskytovatelia letových prevádzkových služieb, ako aj poskytovatelia komunikačných, navigačných a prehľadových služieb spĺňajú opatrenia, ktoré sa vyžadujú na hlásenie a posudzovanie takýchto udalostí.

               (13)

               Osobitne by sa malo uznať, po prvé, že riadenie bezpečnosti je tou funkciou letových navigačných služieb, ktorou sa zabezpečuje, aby boli všetky bezpečnostné riziká identifikované, posúdené a uspokojivo zmiernené, a po druhé, že formálny a systematický prístup k riadeniu bezpečnosti a systémom riadenia bezpečnosti smerujúci k celkovému systémovému prístupu maximalizuje prínosy týkajúce sa bezpečnosti viditeľným a sledovateľným spôsobom. Agentúra by mala ďalej vyhodnocovať bezpečnostné požiadavky vyplývajúce z tohto nariadenia a začleniť ich do spoločnej štruktúry predpisov v oblasti bezpečnosti civilného letectva.

               (14)

               Kým agentúra nepripraví návrh vykonávacích opatrení transponujúcich príslušné normy Medzinárodnej organizácie civilného letectva (ICAO) do vykonávacích opatrení Únie, prijateľných spôsobov plnenia požiadaviek, špecifikácií osvedčovania a usmerňujúcich materiálov, mali by poskytovatelia letových navigačných služieb pôsobiť v súlade s príslušnými normami organizácie ICAO. S cieľom zjednodušiť cezhraničné poskytovanie ANS a pred dokončením práce agentúry na tvorbe návrhu príslušných opatrení transponujúcich normy organizácie ICAO by členské štáty, Komisia a agentúra, v prípade potreby aj v úzkej spolupráci s Eurocontrolom, mali pracovať na minimalizácii rozdielov, ktoré členské štáty oznámili pri uplatňovaní noriem organizácie ICAO v oblasti letových navigačných služieb, aby sa vypracoval spoločný súbor noriem medzi členskými štátmi v rámci jednotného európskeho neba.

               (15)

               Rozličné vnútroštátne opatrenia týkajúce sa zodpovednosti by nemali brániť poskytovateľom letových navigačných služieb uzatvárať dohody o cezhraničnom poskytovaní služieb, keď poskytovatelia letových navigačných služieb zaviedli opatrenia na pokrývanie strát zo škôd vyplývajúcich zo zodpovednosti podľa uplatniteľného práva. Použitá metóda by mala zodpovedať požiadavkám vnútroštátnych právnych predpisov. Členské štáty, ktoré umožnia poskytovanie letových navigačných služieb v celom vzdušnom priestore, za ktorý sú zodpovedné, alebo v jeho časti bez osvedčovania podľa nariadenia (ES) č. 550/2004, by mali prevziať zodpovednosť za týchto poskytovateľov.

               (16)

               Agentúra by mala ďalej vyhodnocovať ustanovenia tohto nariadenia, najmä ustanovenia týkajúce sa hodnotenia bezpečnosti v prípade zmien v poskytovaní letových navigačných služieb organizáciami, ktoré sú držiteľmi osvedčenia, a technickými pracovníkmi, a vydať stanovisko s cieľom prispôsobiť tieto ustanovenia s ohľadom na celkový systémový prístup, pričom sa zohľadní začlenenie týchto ustanovení do budúcej spoločnej štruktúry predpisov v oblasti civilného letectva, ako aj skúsenosti získané zainteresovanými stranami a príslušnými orgánmi v oblasti bezpečnostného dohľadu.

               (17)

               V nariadení Európskeho parlamentu a Rady (ES) č. 551/2004 o organizácii a využívaní vzdušného priestoru v jednotnom európskom nebi (nariadenie o vzdušnom priestore) (7) sa vyžaduje, aby sa zriadili špecifické funkcie nazývané sieťové funkcie, ktoré umožnia optimálne využívanie vzdušného priestoru a obmedzených zdrojov a zároveň umožnia používateľom prístup k vzdušnému priestoru, ako aj možnosť prevádzkovať uprednostňované trajektórie. Ako je uvedené v nariadení (ES) č. 551/2004, nariadenie Komisie (EÚ) č. 677/2011 zo 7. júla 2011, ktorým sa ustanovujú podrobné pravidlá vykonávania funkcií siete manažmentu letovej prevádzky (ATM) a ktorým sa mení a dopĺňa nariadenie (EÚ) č. 691/2010 (8) stanovuje práva, povinnosti a zodpovednosti subjektu, ktorý sa podieľa na poskytovaní týchto funkcií.

               (18)

               Na bezpečné vykonávanie niektorých sieťových funkcií sa na zainteresovaný subjekt vzťahujú určité požiadavky. Cieľom týchto požiadaviek je zabezpečiť, aby tento subjekt alebo organizácia vykonávali činnosť bezpečným spôsobom, a sú stanovené v prílohe VI k nariadeniu (EÚ) č. 677/2011. Tieto požiadavky na bezpečnosť organizácie sú veľmi podobné všeobecným požiadavkám na poskytovanie leteckých navigačných služieb, ale sú prispôsobené zodpovednostiam sieťových funkcií v oblasti bezpečnosti.

               (19)

               Nariadenie (ES) č. 2096/2005 by sa preto malo zrušiť.

               (20)

               Nariadenie Komisie (ES) č. 482/2008 z 30. mája 2008, ktorým sa ustanovuje systém zaistenia bezpečnosti softvéru, ktorý majú implementovať poskytovatelia letových navigačných služieb a ktorým sa mení a dopĺňa príloha II k nariadeniu (ES) č. 2096/2005 (9) a nariadenie Komisie (EÚ) č. 691/2010 z 29. júla 2010, ktorým sa stanovuje systém výkonnosti letových navigačných služieb a sieťových funkcií a mení a dopĺňa nariadenie (ES) č. 2096/2005, ktorým sa ustanovujú spoločné požiadavky na poskytovanie leteckých navigačných služieb (10), by sa mali zmeniť a doplniť s cieľom prispôsobiť ich tomuto nariadeniu.

               (21)

               Opatrenia ustanovené v tomto nariadení sú v súlade so stanoviskom Výboru pre jednotné nebo zriadeného článkom 5 nariadenia (ES) č. 549/2004,

         PRIJALA TOTO NARIADENIE:
   Článok 1
   Predmet úpravy a rozsah pôsobnosti
   Týmto nariadením sa ustanovujú spoločné požiadavky na poskytovanie letových navigačných služieb.
   Ak sa však v prílohe I alebo II neustanovuje inak, tieto spoločné požiadavky sa neuplatňujú na:

               a)

               iné činnosti než poskytovanie letových navigačných služieb vykonávaných poskytovateľom;

               b)

               zdroje pridelené na činnosti, ktoré nepatria do rozsahu poskytovania letových navigačných služieb.

         Článok 2
   Vymedzenie pojmov
   Na účely tohto nariadenia sa uplatňujú vymedzenia pojmov stanovené v článku 2 nariadenia (ES) č. 549/2004 a v článku 3 nariadenia (ES) č. 216/2008. Vymedzenie pojmu „osvedčenie“ v článku 2 ods. 15 nariadenia (ES) č. 549/2004 sa však neuplatňuje.
   Okrem toho sa uplatňuje toto vymedzenie pojmov:

               1.

               „letecké práce“ znamenajú prevádzku lietadla, pri ktorej sa lietadlo využíva na špecializované služby, ako napríklad poľnohospodárstvo, stavebníctvo, fotografovanie, sledovanie, pozorovanie a hliadkovanie, vyhľadávanie a zachraňovanie alebo letecká reklama;

               2.

               „obchodná letecká doprava“ znamená akúkoľvek prevádzku lietadla, ktorá zahŕňa dopravu cestujúcich, nákladu alebo pošty za úhradu alebo v prenájme;

               3.

               „funkčný systém“ znamená kombináciu systémov, postupov a ľudských zdrojov organizovaných na výkon funkcie v kontexte ATM;

               4.

               „všeobecné letectvo“ znamená akúkoľvek inú prevádzku civilného lietadla než letecké práce alebo obchodná letecká doprava;

               5.

               „národný dozorný orgán“ znamená orgán alebo orgány, ktoré vymenovali alebo zriadili členské štáty ako svoj národný orgán podľa článku 4 nariadenia (ES) č. 549/2004;

               6.

               „nebezpečenstvo“ znamená akúkoľvek situáciu, udalosť alebo okolnosť, ktorá môže spôsobiť nehodu;

               7.

               „organizácia“ znamená subjekt poskytujúci letové navigačné služby;

               8.

               „prevádzková organizácia“ znamená organizáciu zodpovednú za poskytovanie inžinierskych a technických služieb podporujúcich letové prevádzkové služby, komunikačné a navigačné služby alebo služby sledovania;

               9.

               „riziko“ znamená kombináciu celkovej pravdepodobnosti alebo frekvencie výskytu škodlivého účinku, ktorý vznikol v dôsledku nebezpečenstva, a závažnosť tohto účinku;

               10.

               „zaistenie bezpečnosti“ znamená všetky plánované a systematické kroky potrebné na poskytnutie primeranej istoty, že produkt, služba, organizácia alebo funkčný systém dosahujú prijateľnú alebo tolerovateľnú bezpečnosť;

               11.

               „bezpečnostný cieľ“ znamená kvalitatívne alebo kvantitatívne vyhlásenie, ktoré vymedzuje maximálnu frekvenciu alebo pravdepodobnosť, pri ktorej možno očakávať výskyt nebezpečenstva;

               12.

               „bezpečnostné požiadavky“ znamenajú prostriedky na zmiernenie rizika, vymedzené na základe stratégie zmierňovania rizika, ktorá dosahuje konkrétny bezpečnostný cieľ vrátane organizačných, prevádzkových, procedurálnych, funkčných, výkonnostných požiadaviek a požiadaviek na interoperabilitu alebo vlastností prostredia;

               13.

               „služby“ znamenajú letovú navigačnú službu alebo súbor takýchto služieb;

               14.

               „celoeurópska letová navigačná služba“ znamená službu navrhnutú a zavedenú pre používateľov vo väčšine členských štátov alebo všetkých členských štátoch, ktorá sa môže rozšíriť aj mimo vzdušného priestoru územia, na ktoré sa vzťahuje zmluva;

               15.

               „poskytovateľ letových navigačných služieb“ znamená akýkoľvek verejný alebo súkromný subjekt poskytujúci ANS pre všeobecnú letovú prevádzku vrátane organizácie, ktorá podala žiadosť o osvedčenie na poskytovanie takýchto služieb.

         Článok 3
   Príslušný orgán osvedčovania
   1.   Na účely tohto nariadenia je príslušným orgánom osvedčovania poskytovateľov letových navigačných služieb:

               a)

               pre organizácie s hlavným miestom prevádzky a prípadne registrovaným sídlom nachádzajúcim sa v členskom štáte národný dozorný orgán menovaný alebo zriadený uvedeným členským štátom;

               b)

               pre organizácie poskytujúce letové navigačné služby vo vzdušnom priestore územia, na ktoré sa vzťahuje zmluva, s hlavným miestom prevádzky a prípadne registrovaným sídlom nachádzajúcim sa mimo územia, na ktoré sa vzťahuje zmluva, agentúra;

               c)

               pre organizácie poskytujúce celoeurópske letové navigačné služby vo vzdušnom priestore územia, na ktoré sa vzťahuje zmluva, agentúra.

         2.   Príslušným orgánom pre dohľad nad bezpečnosťou je orgán určený v súlade s článkom 3 vykonávacieho nariadenia Komisie (EÚ) č. 1034/2011 (11).
   Článok 4
   Udeľovanie osvedčení
   1.   Na získanie osvedčenia potrebného na poskytovanie letových navigačných služieb a bez toho, aby bol dotknutý článok 7 ods. 5 nariadenia (ES) č. 550/2004, organizácie musia spĺňať:

               a)

               všeobecné požiadavky na poskytovanie letových navigačných služieb stanovených v prílohe I;

               b)

               dodatočné špecifické požiadavky stanovené v prílohách II až V v závislosti od druhu služby, ktorú poskytujú.

         2.   Predtým, ako príslušný orgán vydá organizácii osvedčenie, overí, či daná organizácia spĺňa spoločné požiadavky.
   3.   Organizácia musí spĺňať spoločné požiadavky najneskôr v čase vydania osvedčenia:

               a)

               podľa článku 7 nariadenia (ES) č. 550/2004;

               b)

               článku 8b ods. 2, článku 22a písm. b) a c) nariadenia (ES) č. 216/2008.

         Článok 5
   Výnimky
   1.   Odchylne od článku 4 ods. 1 sa niektorí poskytovatelia letových navigačných služieb môžu rozhodnúť nevyužiť možnosť poskytovať cezhraničné služby a vzdať sa práva vzájomného uznávania v rámci jednotného európskeho neba.
   Za týchto okolností môžu požiadať o osvedčenie, ktoré sa obmedzuje na vzdušný priestor, za ktorý zodpovedá členský štát podľa článku 7 ods. 2 nariadenia (ES) č. 550/2004.
   2.   Žiadosť uvedenú v odseku 1 môže podať poskytovateľ letových prevádzkových služieb, ktorý poskytuje služby alebo ich plánuje poskytovať len v jednej alebo viacerých z týchto kategórií:

               a)

               letecké práce;

               b)

               všeobecné letectvo;

               c)

               obchodná letecká doprava, ktorá sa obmedzuje na lietadlo s maximálnou vzletovou hmotnosťou menej ako 10 ton alebo s počtom sedadiel pre cestujúcich menej ako 20;

               d)

               obchodná letecká doprava s menej ako 10 000 pohybmi ročne bez ohľadu na maximálnu vzletovú hmotnosť a počet sedadiel pre cestujúcich, pričom počet pohybov sa získa sčítaním počtu vzletov a pristátí a vypočíta sa ako priemer za predchádzajúce tri roky.

         Na podanie takejto žiadosti musí mať poskytovateľ letových navigačných služieb, ktorý nie je poskytovateľom letových prevádzkových služieb, hrubý ročný obrat 1 000 000 EUR alebo menej v súvislosti so službami, ktoré poskytuje alebo plánuje poskytovať.
   Keď z objektívnych praktických dôvodov poskytovateľ letových navigačných služieb nie je schopný podať dôkaz, že tieto kritériá spĺňa, môže príslušný orgán akceptovať analogické údaje alebo predpovede, pokiaľ ide o horné hranice vymedzené v treťom a štvrtom pododseku.
   Pri podávaní takejto žiadosti poskytovateľ letových navigačných služieb predloží príslušnému orgánu súčasne aj relevantný dôkaz potvrdzujúci splnenie kvalifikačných kritérií.
   3.   Príslušný orgán môže udeliť osobitné výnimky žiadateľom, ktorí spĺňajú kvalifikačné kritériá v odseku 1, a to spôsobom zodpovedajúcim ich príspevku k ATM vo vzdušnom priestore, za ktorý zodpovedá dotknutý členský štát.
   Tieto výnimky sa môžu vzťahovať iba na požiadavky stanovené v prílohe I.
   Žiadne výnimky sa však nesmú udeliť pri týchto požiadavkách:

               a)

               technická a prevádzková spôsobilosť a schopnosť (bod 1);

               b)

               riadenie bezpečnosti (bod 3.1);

               c)

               ľudské zdroje (bod 5);

               d)

               otvorené a transparentné poskytovanie služieb (bod 8.1).

         4.   Okrem výnimiek stanovených v odseku 3 príslušný orgán môže udeliť výnimky žiadateľom, ktorí poskytujú letiskovú letovú informačnú službu pravidelným prevádzkovaním najviac jednej pracovnej pozície na akomkoľvek letisku. Urobí to spôsobom zodpovedajúcim príspevku žiadateľa k ATMvo vzdušnom priestore, za ktorý zodpovedá dotknutý členský štát.
   Tieto výnimky sa môžu vzťahovať len na tieto požiadavky uvedené v bode 3 prílohy II:

               a)

               zodpovednosť za riadenie bezpečnosti a externé služby a dodávky [bod 3.1.2 písm. b) a e)];

               b)

               preverovanie bezpečnosti [bod 3.1.3 písm. a)];

               c)

               bezpečnostné požiadavky na posudzovanie rizika a jeho zmiernenie v prípade zmien (bod 3.2).

         5.   Z požiadaviek v prílohách III, IV alebo V sa neudeľujú žiadne výnimky.
   6.   V súlade s prílohou II k nariadeniu (ES) č. 550/2004 príslušný orgán:

               a)

               konkretizuje charakter a rozsah výnimky v podmienkach pripojených k osvedčeniu s uvedením jej právneho základu;

               b)

               časovo obmedzí platnosť osvedčenia v prípade, že sa to na účely dohľadu považuje za nevyhnutné;

               c)

               sleduje, či poskytovatelia letových navigačných služieb majú naďalej nárok na výnimku.

         Článok 6
   Preukazovanie zhody
   1.   Na žiadosť príslušného orgánu predložia organizácie všetky relevantné dôkazy na preukázanie zhody s uplatniteľnými spoločnými požiadavkami. Organizácie môžu v plnom rozsahu použiť existujúce údaje.
   2.   Organizácia, ktorá je držiteľom osvedčenia, oznámi príslušnému orgánu plánované zmeny v poskytovaní letových navigačných služieb, ktoré môžu mať vplyv na jej zhodu s uplatniteľnými spoločnými požiadavkami prípadne s podmienkami pripojenými k osvedčeniu.
   3.   Ak organizácia, ktorá je držiteľom osvedčenia, už nespĺňa uplatniteľné spoločné požiadavky prípadne podmienky spojené s osvedčením, príslušný orgán v lehote jedného mesiaca od zistenia nesúladu požiada organizáciu, aby prijala nápravné opatrenia.
   Toto rozhodnutie okamžite oznámi príslušnej organizácii.
   Príslušný orgán pred oznámením svojho súhlasu príslušnej organizácii skontroluje, či sa zaviedli nápravné opatrenia.
   Ak sa príslušný orgán domnieva, že nápravné opatrenie sa riadnym spôsobom nezaviedlo v rámci harmonogramu dohodnutého s organizáciou, podnikne náležité opatrenia na vynútenie nápravy v súlade s článkom 7 ods. 7 nariadenia (ES) č. 550/2004 a článkom 10, článkom 22a písm. d), článkom 25 a článkom 68 nariadenia (ES) č. 216/2008, pričom zohľadní potrebu zabezpečiť kontinuitu poskytovania letových navigačných služieb.
   Článok 7
   Uľahčenie sledovania plnenia požiadaviek
   Organizácie musia byť nápomocné pri kontrolách a prehliadkach, ktoré uskutočňuje príslušný orgán alebo oprávnený subjekt konajúci v mene tohto orgánu vrátane návštev na mieste a neohlásených návštev.
   Oprávnené osoby sú splnomocnené vykonávať tieto úkony:

               a)

               preskúmať relevantné záznamy, údaje, postupy a akýkoľvek iný materiál, ktorý sa týka poskytovania letových navigačných služieb;

               b)

               vyhotovovať kópie alebo robiť výpisy z týchto záznamov, údajov, postupov a iných materiálov;

               c)

               požadovať ústne vysvetlenie na mieste;

               d)

               vstupovať do príslušných priestorov, dopravných prostriedkov alebo na príslušné územia.

         Takéto kontroly a prehliadky, v prípade, že ich vykonáva príslušný orgán alebo oprávnený subjekt v jeho mene, sa uskutočňujú v súlade so zákonnými ustanoveniami členského štátu, v ktorom sa majú vykonať.
   Článok 8
   Priebežné udržiavanie zhody
   Príslušný orgán každoročne sleduje na základe dôkazu, ktorý má k dispozícii, priebežné udržiavanie zhody organizáciami, ktorým vydal osvedčenie.
   Na tento účel príslušný orgán zriadi a každoročne aktualizuje indikatívny inšpekčný program, ktorý sa vzťahuje na všetkých poskytovateľov, ktorým vydal osvedčenie a ktorý je založený na posudzovaní rizík spojených s rôznymi činnosťami tvoriacimi poskytované letové navigačné služby. Pred zriadením takéhoto programu uskutoční konzultácie s dotknutými organizáciami a v prípade potreby aj s akýmkoľvek iným príslušným orgánom.
   V programe sa uvedie plánovaný interval inšpekcií jednotlivých miest.
   Článok 9
   Bezpečnostné predpisy pre technických pracovníkov
   So zreteľom na poskytovanie letových prevádzkových služieb, spojovacích, navigačných a sledovacích služieb príslušný orgán alebo iný orgán určený členským štátom na plnenie tejto úlohy:

               a)

               vydá náležité bezpečnostné predpisy pre technických pracovníkov, ktorí vykonávajú úlohy súvisiace s prevádzkovou bezpečnosťou;

               b)

               zabezpečí zodpovedajúci a náležitý dohľad nad bezpečnosťou v prípade technických pracovníkov, ktorí vykonávajú úlohy súvisiace s prevádzkovou bezpečnosťou, ktoré im pridelila akákoľvek prevádzková organizácia;

               c)

               v odôvodnených prípadoch a po dôkladnom preskúmaní prijme náležité opatrenia vzhľadom na prevádzkovú organizáciu a/alebo jej technických pracovníkov, ktorí nespĺňajú ustanovenia bodu 3.3 prílohy II;

               d)

               overí, či sa zaviedli náležité metódy zabezpečujúce, že tretie strany, ktorým sa pridelili úlohy spojené s prevádzkovou bezpečnosťou, spĺňajú ustanovenia bodu 3.3 prílohy II.

         Článok 10
   Postup vzájomného preskúmania
   1.   Komisia konajúca v spolupráci s členskými štátmi a agentúrou môže zabezpečiť vzájomné preskúmania národnými dozornými orgánmi v súlade s odsekmi 2 až 6.
   2.   Vzájomné preskúmanie vykoná skupina národných expertov a v primeraných prípadoch pozorovateľov z agentúry.
   Skupina pozostáva z expertov, ktorí pochádzajú najmenej z troch rôznych členských štátov a agentúry.
   Experti sa nezúčastňujú na vzájomných preskúmaniach v tom členskom štáte, v ktorom sú zamestnaní.
   Komisia zriadi a udržiava skupinu národných expertov určených členskými štátmi, ktorých pôsobnosť sa vzťahuje na všetky aspekty spoločných požiadaviek, ktoré sa uvádzajú v článku 6 nariadenia (ES) č. 550/2004.
   3.   Najmenej tri mesiace pred vzájomným preskúmaním Komisia informuje členský štát a príslušný národný dozorný orgán o vzájomnom preskúmaní, pričom uvedie dátum jeho plánovaného konania a totožnosť expertov, ktorí sa na ňom zúčastnia.
   Členský štát, ktorého národný dozorný orgán podlieha preskúmaniu, schváli ešte pred vykonaním preskúmania skupinu expertov.
   4.   Počas trojmesačného obdobia odo dňa preskúmania, hodnotiaca skupina vypracuje na základe konsenzu správu, ktorá môže obsahovať odporúčania.
   Komisia zvolá schôdzu s agentúrou, expertmi a národným dozorným orgánom s cieľom prerokovať túto správu.
   5.   Komisia postúpi túto správu príslušnému členskému štátu.
   Členský štát môže do troch mesiacov od prijatia správy predložiť svoje pripomienky.
   V týchto pripomienkach sa prípadne uvádzajú opatrenia, ktoré členský štát prijal alebo plánuje prijať s cieľom reagovať na preskúmanie v určenej lehote.
   Ak sa s členským štátom nedohodlo inak, správa o preskúmaní a ďalšom sledovaní sa nezverejňuje.
   6.   Komisia každoročne informuje členské štáty prostredníctvom Výboru pre jednotný vzdušný priestor o hlavných zisteniach týchto preskúmaní.
   Článok 11
   Prechodné ustanovenia
   1.   Poskytovatelia letových navigačných služieb, ktorí sú držiteľmi osvedčenia vydaného v súlade s nariadením (ES) č. 2096/2005 v čase nadobudnutia účinnosti tohto nariadenia, sa považujú za držiteľov osvedčenia vydaného v súlade s týmto nariadením.
   2.   Žiadatelia o osvedčenie pre poskytovateľov letových navigačných služieb, ktorí predložili príslušnú žiadosť pred nadobudnutím účinnosti tohto nariadenia, no osvedčenie im ešte nebolo vydané, musia pred vydaním osvedčenia preukázať zhodu s ustanoveniami tohto nariadenia.
   3.   V prípade, ak organizácie, pre ktoré bude príslušným orgánom v súlade s článkom 3 agentúra, požiadali národný dozorný orgán členského štátu o vydanie osvedčenia pred nadobudnutím účinnosti tohto nariadenia, daný členský štát dokončí proces osvedčovania v súčinnosti s agentúrou a po vydaní osvedčenia prevedie príslušný spis na agentúru.
   Článok 12
   Zrušenie
   Nariadenie (ES) č. 2096/2005 sa zrušuje.
   Článok 13
   Zmeny a doplnenia nariadenia (ES) č. 482/2008
   Nariadenie (ES) č. 482/2008 sa mení a dopĺňa takto:

               1.

               v článku 4 ods. 5 sa odkaz na nariadenie (ES) č. 2096/2005 nahradí odkazom na vykonávacie nariadenie Komisie (EÚ) č. 1035/2011 (12);

               2.

               článok 6 sa vypúšťa;

               3.

               v bode 1 a 2 prílohy I sa odkazy na nariadenie (ES) č. 2096/2005 nahradia odkazom na vykonávacie nariadenie Komisie (EÚ) č. 1035/2011.

         Článok 14
   Zmeny a doplnenia nariadenia (EÚ) č. 691/2010
   V nariadení (EÚ) č. 691/2010 sa vypúšťa článok 25.
   Článok 15
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. októbra 2011

            Za Komisiu

            predseda

         José Manuel BARROSO

      (1)  Ú. v. EÚ L 96, 31.3.2004, s. 10.

      (2)  Ú. v. EÚ L 79, 19.3.2008, s. 1.

      (3)  Ú. v. EÚ L 96, 31.3.2004, s. 1.

      (4)  Ú. v. EÚ L 335, 21.12.2005, s. 13.

      (5)  Ú. v. EÚ L 295, 12.11.2010, s. 35.

      (6)  Ú. v. EÚ L 167, 4.7.2003, s. 23.

      (7)  Ú. v. EÚ L 96, 31.3.2004, s. 20.

      (8)  Ú. v. EÚ L 185, 15.7.2011, s. 1.

      (9)  Ú. v. EÚ L 141, 31.5.2008, s. 5.

      (10)  Ú. v. EÚ L 201, 3.8.2010, s. 1.

      (11)  Pozri stranu 15 tohto úradného vestníka.

      (12)  Ú. v. EÚ L 271, 18.10.2011, s 23.

      PRÍLOHA I

         Všeobecné požiadavky na poskytovanie letových navigačných služieb

      1.   TECHNICKÁ A PREVÁDZKOVÁ SPÔSOBILOSŤ A SCHOPNOSŤ
      Poskytovatelia letových navigačných služieb musia byť schopní poskytovať služby bezpečným, účinným, nepretržitým a udržateľným spôsobom, ktorý je v súlade s akoukoľvek primeranou úrovňou celkového dopytu pre daný vzdušný priestor. Na tento účel musia zachovávať zodpovedajúce odborné znalosti a technickú a prevádzkovú kapacitu.
      2.   ORGANIZAČNÁ ŠTRUKTÚRA A RIADENIE
      2.1.   Organizačná štruktúra

      Poskytovatelia letových navigačných služieb zriaďujú a riadia svoju organizáciu na základe štruktúry, ktorá napomáha bezpečné, účinné a nepretržité poskytovanie letových navigačných služieb.
      V organizačnej štruktúre sa vymedzujú:

                  a)

                  právomoci, povinnosti a zodpovednosti menovaných zamestnancov, najmä riadiacich pracovníkov, ktorí sú zodpovední za funkcie súvisiace s bezpečnosťou, kvalitou, bezpečnostnou ochranou, finančnými prostriedkami a ľudskými zdrojmi;

                  b)

                  vzťahy a hierarchické prepojenia medzi jednotlivými časťami a postupmi organizácie.

            2.2.   Riadenie organizácie

      2.2.1.   Podnikateľský plán

      Poskytovatelia letových navigačných služieb vypracujú podnikateľský plán vzťahujúci sa najmenej na päťročné obdobie. V podnikateľskom pláne sa:

                  a)

                  stanovujú celkové zámery a ciele poskytovateľa letových navigačných služieb a jeho stratégia na ich dosiahnutie v súlade s prípadnými ďalšími dlhodobými globálnymi plánmi poskytovateľa letových navigačných služieb a s relevantnými požiadavkami Únie, ktoré sa uplatňujú na vývoj infraštruktúry alebo iných technológií;

                  b)

                  uvádzajú náležité ciele výkonnosti v zmysle bezpečnosti, kapacity, životného prostredia a prípadne nákladovej efektívnosti.

            Informácie uvedené v písmenách a) a b) musia byť v súlade s národným plánom výkonnosti alebo plánom výkonnosti funkčného bloku vzdušného priestoru uvedenými v článku 11 nariadenia (ES) č. 549/2004, prípadne, pokiaľ ide o bezpečnostné údaje, v súlade so štátnym bezpečnostným programom uvedeným v norme 2.27.1 prílohy 11 dohovoru o medzinárodnom civilnom letectve, v pozmeňujúcom a doplňujúcom znení 47B z 20. júla 2009.
      Poskytovatelia letových navigačných služieb predložia bezpečnostné a obchodné odôvodnenia hlavných investičných projektov, vo vhodných prípadoch vrátane odhadovaného vplyvu na náležité ciele výkonnosti uvedené v bode 2.2 písm. b) a identifikácie investícií pochádzajúcich z právnych požiadaviek súvisiacich s realizáciou Programu pre jednotnejší systém riadenia leteckej dopravy v Európe (SESAR).
      2.2.2.   Ročný plán

      Poskytovatelia letových navigačných služieb vypracujú ročný plán, ktorý sa vzťahuje na nasledujúci rok a v ktorom sa uvádzajú ďalšie charakteristiky podnikateľského plánu a opisujú sa akékoľvek jeho zmeny.
      Ročný plán obsahuje tieto ustanovenia týkajúce sa úrovne a kvality služby, ako je očakávaná úroveň kapacity, bezpečnosti, životného prostredia prípadne nákladovej účinnosti:

                  a)

                  informácie o realizácii novej infraštruktúry alebo iných rozvojových projektov a vyjadrenie o tom, ako prispejú k zlepšeniu výkonnosti poskytovateľa letových navigačných služieb vrátane úrovne a kvality služieb;

                  b)

                  ukazovatele výkonnosti v súlade s vnútroštátnym plánom výkonnosti alebo plánom výkonnosti funkčného bloku vzdušného priestoru uvedenými v článku 11 nariadenia (ES) č. 549/2004, v porovnaní s ktorými je možné primerane posúdiť úroveň výkonnosti a kvalitu služby;

                  c)

                  informácie o opatreniach plánovaných na zmiernenie bezpečnostných rizík identifikovaných v pláne bezpečnosti poskytovateľa letových navigačných služieb vrátane bezpečnostných ukazovateľov na monitorovanie bezpečnostného rizika a v príslušných prípadoch odhadované náklady na opatrenia na zmiernenie;

                  d)

                  očakávaná krátkodobá finančná pozícia poskytovateľa letových navigačných služieb, ako aj všetky zmeny podnikateľského plánu alebo vplyvy naň.

            2.2.3.   Časť plánov, ktorá sa týka výkonnosti

      Poskytovateľ letových navigačných služieb sprístupní Komisii na požiadanie obsah tej časti podnikateľského plánu a ročného plánu, ktorá sa týka výkonnosti, za podmienok stanovených príslušným orgánom v súlade s vnútroštátnymi právnymi predpismi.
      3.   RIADENIE BEZPEČNOSTI A KVALITY
      3.1.   Riadenie bezpečnosti

      Poskytovatelia letových navigačných služieb riadia bezpečnosť všetkých svojich služieb. Na tento účel zriadia formálne rozhrania so všetkými zúčastnenými stranami, ktoré môžu priamo ovplyvniť bezpečnosť ich služieb.
      Poskytovatelia letových navigačných služieb vypracujú postupy riadenia bezpečnosti pri zavádzaní nových alebo pri zmene existujúcich funkčných systémov.
      3.2.   Systém riadenia kvality

      Poskytovatelia letových navigačných služieb musia mať zavedený systém riadenia kvality, ktorý sa vzťahuje na všetky letových navigačných služieb, ktoré poskytujú, a to v súlade s týmito zásadami:
      V systéme sa musí:

                  a)

                  vymedziť politika kvality, tak aby sa čo najlepšie vyhovelo potrebám rôznych používateľov;

                  b)

                  zriadiť program zaistenia kvality obsahujúci postupy, ktoré slúžia na overenie vykonávania všetkých operácií v súlade s uplatniteľnými požiadavkami, normami a postupmi;

                  c)

                  poskytnúť dôkaz o fungovaní systému manažmentu kvality prostredníctvom príručiek a monitorovacích dokumentov;

                  d)

                  vymenovať zástupcovia manažmentu na sledovanie súladu s postupmi a ich adekvátnosti s cieľom zabezpečiť bezpečné a účinné prevádzkové postupy,

                  e)

                  vykonávať kontroly zavedeného systému kvality a prípadne prijímať nápravné opatrenia.

            Osvedčenie EN ISO 9001, ktoré vydáva náležite akreditovaná organizácia a ktoré sa vzťahuje na poskytovateľa letových navigačných služieb, sa považuje za dostatočný prostriedok plnenia požiadaviek. Poskytovateľ letových navigačných služieb súhlasí s poskytnutím dokumentácie súvisiacej s osvedčovaním príslušnému orgánu na jeho žiadosť.
      Poskytovatelia letových navigačných služieb môžu začleniť systémy riadenia kvality, bezpečnosti a bezpečnostnej ochrany do svojho systému riadenia.
      3.3.   Prevádzkové príručky

      Poskytovatelia letových navigačných služieb aktualizujú prevádzkové príručky súvisiace s poskytovaním ich služieb a poskytujú ich prevádzkovým pracovníkom, ktorí sa nimi riadia.
      Poskytovatelia musia zabezpečiť, aby:

                  a)

                  prevádzkové príručky obsahovali pokyny a informácie, ktoré prevádzkoví pracovníci potrebujú na výkon svojich povinností;

                  b)

                  príslušní pracovníci mali prístup k relevantným častiam prevádzkových príručiek;

                  c)

                  bolo zabezpečené urýchlené informovanie prevádzkových pracovníkov o zmenách a doplneniach v prevádzkovej príručke, ktoré sa týkajú jeho povinností, ako aj o nadobudnutí ich účinnosti.

            4.   BEZPEČNOSTNÁ OCHRANA
      Poskytovatelia letových navigačných služieb zriadia systém riadenia bezpečnostnej ochrany na zabezpečenie:

                  a)

                  takej bezpečnostnej ochrany ich zariadení a pracovníkov, aby sa zabránilo akémukoľvek protiprávnemu zasahovaniu do poskytovania letových navigačných služieb;

                  b)

                  takej bezpečnostnej ochrany prevádzkových údajov, ktoré prijímajú, vytvárajú alebo inak používajú, aby prístup k nim mali vyhradený len oprávnené osoby.

            V systéme riadenia bezpečnostnej ochrany sa vymedzujú:

                  a)

                  postupy súvisiace s posudzovaním bezpečnostného rizika a jeho zmierňovaním, monitorovaním bezpečnostnej ochrany a jej zlepšovaním, preskúmaním bezpečnostnej ochrany a šírením poznatkov;

                  b)

                  prostriedky určené na zistenie nedostatkov v bezpečnostnej ochrane a na varovanie pracovníkov vhodnými výstražnými signálmi;

                  c)

                  prostriedky na obmedzenie účinkov narušenia bezpečnostnej ochrany a na zistenie nápravných opatrení a postupov na zmiernenie účinkov s cieľom zabrániť ich opätovnému výskytu.

            Poskytovatelia letových navigačných služieb v prípade potreby zabezpečia bezpečnostnú previerku svojich pracovníkov a spolupracujú s príslušnými civilnými a vojenskými orgánmi s cieľom zaistiť bezpečnostnú ochranu svojich zariadení, personálu a údajov.
      Systémy riadenia bezpečnosti, kvality a bezpečnostnej ochrany sa môžu navrhovať a prevádzkovať ako integrovaný systém riadenia.
      5.   ĽUDSKÉ ZDROJE
      Poskytovatelia letových navigačných služieb zamestnávajú náležite kvalifikovaných pracovníkov s cieľom zabezpečiť poskytovanie letových navigačných služieb bezpečným, účinným, nepretržitým a udržateľným spôsobom. V tomto kontexte tvoria stratégie náboru a odbornej prípravy pracovníkov.
      6.   FINANČNÉ POSTAVENIE
      6.1.   Hospodárska a finančná spôsobilosť

      Poskytovatelia letových navigačných služieb musia byť schopní plniť svoje finančné záväzky, ako napríklad pevné a premenlivé prevádzkové náklady alebo náklady na kapitálové investície. Musia používať náležitý systém nákladového účtovníctva. Musia preukázať svoju schopnosť prostredníctvom ročného plánu uvedeného v bode 2.2.2, ako aj prostredníctvom súvahy a výkazov, pokiaľ je to možné na základe svojho právneho štatútu.
      6.2.   Finančný audit

      V súlade s článkom 12 ods. 2 nariadenia (ES) č. 550/2004 poskytovatelia letových navigačných služieb preukážu, že sa pravidelne podrobujú nezávislému auditu.
      7.   ZODPOVEDNOSŤ A POISTNÉ KRYTIE
      Poskytovatelia letových navigačných služieb musia mať zavedené opatrenia na pokrytie svojej zodpovednosti vyplývajúcej z platných právnych predpisov.
      Metóda, ktorá sa použije na zabezpečenie uvedeného pokrytia, musí byť prispôsobená potenciálnej strate a danému poškodeniu, s ohľadom na právne postavenie organizácie a úroveň dostupného komerčného poistného krytia.
      Poskytovateľ letových navigačných služieb, ktorý sám využíva služby iného poskytovateľa letových navigačných služieb, zabezpečí, aby sa dohody vzťahovali na prerozdelenie zodpovednosti medzi nimi.
      8.   KVALITA SLUŽIEB
      8.1.   Otvorené a transparentné poskytovanie letových navigačných služieb

      Poskytovatelia letových navigačných služieb poskytujú letové navigačné služby otvoreným a transparentným spôsobom. Zverejňujú podmienky prístupu k svojim službám a zavedú pravidelný formálny konzultačný postup s používateľmi letových navigačných služieb, realizovaný buď individuálne alebo kolektívne aspoň raz za rok.
      V súlade s platnými právnymi predpismi Únie poskytovatelia letových navigačných služieb nesmú diskriminovať používateľov ani skupinu užívateľov z dôvodu ich štátnej príslušnosti alebo totožnosti.
      8.2.   Pohotovostné plány

      Poskytovatelia letových navigačných služieb musia mať zavedené plány náhradných postupov pre všetky poskytované letové navigačné služby pre prípad udalostí, ktoré by vyústili do významného zhoršenia alebo prerušenia ich prevádzky.
      9.   POŽIADAVKY NA PODÁVANIE SPRÁV
      Poskytovatelia letových navigačných služieb predkladajú príslušnému orgánu výročnú správu o svojich činnostiach.
      Táto výročná správa sa vzťahuje na ich finančné výsledky bez toho, aby bol dotknutý článok 12 nariadenia (ES) č. 550/2004, ako aj na ich prevádzkovú výkonnosť a akékoľvek iné významné činnosti a vývoj najmä v oblasti bezpečnosti.
      Výročná správa musí obsahovať prinajmenšom tieto informácie:

                  a)

                  posúdenie úrovne výkonnosti poskytnutých letových navigačných služieb;

                  b)

                  výkonnosť poskytovateľa letových navigačných služieb v porovnaní s výkonnostnými cieľmi stanovenými v podnikateľskom pláne uvedenom v bode 2.2.1, bilanciu skutočného výkonu v porovnaní s ročným plánom prostredníctvom ukazovateľov výkonnosti stanovených v ročnom pláne;

                  c)

                  vysvetlenie rozdielov v porovnaní s cieľmi a identifikáciu opatrení na odstránenie všetkých nedostatkov počas referenčného obdobia uvedeného v článku 11 nariadenia (ES) č. 549/2004;

                  d)

                  vývoj v oblasti prevádzky a infraštruktúry;

                  e)

                  finančné výsledky, pokiaľ nie sú osobitne uverejnené v súlade s článkom 12 ods. 1 nariadenia (ES) č. 550/2004;

                  f)

                  informácie o postupe formálnej konzultácie s používateľmi jeho služieb;

                  g)

                  informácie o politike v oblasti ľudských zdrojov.

            Poskytovatelia letových navigačných služieb sprístupnia obsah výročnej správy Komisii a agentúre na ich žiadosť a verejnosti za podmienok, ktoré stanovuje príslušný orgán v súlade s vnútroštátnymi právnymi predpismi.

      PRÍLOHA II

         Špecifické požiadavky na poskytovanie letových prevádzkových služieb

      1.   VLASTNÍCTVO
      Poskytovatelia letových prevádzkových služieb oznámia príslušným orgánom uvedeným v článku 7 ods. 2 nariadenia (ES) č. 550/2004:

                  a)

                  svoje právne postavenie, svoju vlastnícku štruktúru a akékoľvek úpravy, ktoré majú významný vplyv na ovládanie ich majetku,

                  b)

                  všetky prepojenia s organizáciami, ktoré nie sú zapojené do poskytovania letových navigačných služieb, vrátane komerčných činností, na ktorých sa zúčastňujú priamo alebo prostredníctvom prepojených podnikov, ktoré predstavujú viac ako 1 % ich očakávaných príjmov. Musia takisto oznámiť každú zmenu akéhokoľvek jednotlivého podielu, ktorý predstavuje 10 % alebo viac z ich celkového podielu.

            Poskytovatelia letových prevádzkových služieb prijmú všetky potrebné opatrenia s cieľom zabrániť akémukoľvek konfliktu záujmov, ktorý by mohol ohroziť nestranné a objektívne poskytovanie ich služieb.
      2.   OTVORENÉ A TRANSPARENTNÉ POSKYTOVANIE SLUŽIEB
      Popri ustanoveniach uvedených v bode 8.1. prílohy I a v prípade, keď sa členský štát rozhodne organizovať poskytovanie určitých letových prevádzkových služieb v konkurenčnom prostredí, členský štát môže prijať všetky náležité opatrenia s cieľom zabezpečiť, aby si poskytovatelia týchto určitých letových prevádzkových služieb neosvojili také konanie, ktoré by malo za cieľ alebo za následok zabrániť konkurencii alebo ju obmedziť či narušiť, ani také konanie, ktoré by znamenalo zneužitie dominantného postavenia v súlade s platnými vnútroštátnymi právnymi predpismi alebo právnymi predpismi Únie.
      3.   BEZPEČNOSŤ SLUŽIEB
      3.1.   Systém riadenia bezpečnosti (SMS)

      3.1.1.   Všeobecné požiadavky na bezpečnosť

      Poskytovatelia letovej prevádzkovej služby musia mať ako neoddeliteľnú súčasť riadenia svojich služieb zavedený systém riadenia bezpečnosti (SMS), ktorý:

                  a)

                  zabezpečí formalizovaný, jasný a proaktívny prístup k systematickému riadeniu bezpečnosti pri plnení ich zodpovedností v oblasti bezpečnosti v rámci poskytovania ich služieb; vzťahuje sa na všetky ich služby a podporné opatrenia, ktorých riadenie zabezpečujú; a ako základ obsahuje vyhlásenie o politike bezpečnosti, v ktorom sa definuje základný organizačný prístup k riadeniu bezpečnosti (riadenie bezpečnosti);

                  b)

                  zabezpečí, aby každá osoba, ktorá sa podieľa na bezpečnostných aspektoch poskytovania letových prevádzkových služieb, niesla individuálnu zodpovednosť za bezpečnosť v rámci svojich vlastných činností, aby riadiaci pracovníci boli zodpovední za výkon v oblasti bezpečnosti svojich príslušných oddelení alebo odborov a aby vrcholoví riadiaci pracovníci poskytovateľa niesli celkovú zodpovednosť za bezpečnosť (zodpovednosť za bezpečnosť);

                  c)

                  zabezpečí, aby sa dosahovaniu uspokojivej bezpečnosti letových prevádzkových služieb venovala prvoradá pozornosť (priorita bezpečnosti);

                  d)

                  zabezpečí, aby pri poskytovaní letových prevádzkových služieb základným cieľom bezpečnosti bolo čo možno najviac znížiť podiel týchto služieb na riziku leteckej nehody (cieľ bezpečnosti).

            3.1.2.   Požiadavky na dosiahnutie bezpečnosti

      V rámci prevádzky SMS poskytovatelia letových prevádzkových služieb:

                  a)

                  zabezpečia, aby boli pracovníci náležite vyškolení a spôsobilí na prácu, ktorá sa od nich vyžaduje, aby mali náležité osvedčenia, ak sa vyžadujú, a aby spĺňali platné požiadavky na zdravotnú spôsobilosť (spôsobilosť);

                  b)

                  zabezpečia, aby sa funkcia riadenia bezpečnosti spájala s organizačnou zodpovednosťou za rozvoj a udržiavanie SMS; zabezpečia, aby pracovník vykonávajúci túto funkciu bol nezávislý od hierarchicky nadriadeného riadiaceho pracovníka a aby sa zodpovedal priamo najvyššej organizačnej úrovni. V prípade malých organizácií, v ktorých by spájanie zodpovedností mohlo z tohto hľadiska brániť dostatočnej nezávislosti, sa však opatrenia na zaistenie bezpečnosti doplnia dodatočnými nezávislými prostriedkami; a zabezpečia, aby vrcholoví riadiaci pracovníci v organizácii poskytovateľa služby boli aktívne zapojení do zabezpečovania riadenia bezpečnosti (zodpovednosť za riadenie bezpečnosti);

                  c)

                  zabezpečia, aby sa všade, kde je to možné, odvodzovali a udržiavali kvantitatívne úrovne bezpečnosti pre všetky funkčné systémy (kvantitatívne úrovne bezpečnosti);

                  d)

                  zabezpečia, aby sa SMS systematicky dokumentoval spôsobom, ktorý zabezpečí jasné prepojenie na politiku bezpečnosti organizácie (dokumentácia SMS);

                  e)

                  zabezpečia náležité preukázanie bezpečnosti externe poskytovaných služieb a dodávok s ohľadom na ich význam z hľadiska bezpečnosti v rámci poskytovania služieb (externé služby a dodávky);

                  f)

                  zabezpečia, aby sa posudzovanie rizika a jeho zmierňovanie uskutočňovalo na primeranej úrovni s cieľom zabezpečiť náležitú pozornosť všetkým aspektom poskytovania ATM (posudzovanie rizika a jeho zmierňovanie). Pokiaľ ide o zmeny vo funkčnom systéme ATM, uplatňuje sa bod 3.2;

                  g)

                  zabezpečia, aby sa bezodkladne prešetrili všetky prevádzkovo-technické udalosti v ATM, ktorých vplyv na bezpečnosť sa považuje za významný, a aby sa prijali všetky opatrenia potrebné na nápravu (bezpečnostné udalosti). Takisto preukážu, že implementovali požiadavky na vykazovanie a posudzovanie bezpečnostných udalostí v súlade s platnými vnútroštátnymi právnymi predpismi alebo právnymi predpismi Únie.

            3.1.3.   Požiadavky na zaistenie bezpečnosti

      V rámci prevádzky SMS poskytovatelia letových prevádzkových služieb zabezpečia, aby sa:

                  a)

                  preverovanie bezpečnosti vykonávalo pravidelne s cieľom odporúčať vylepšenia v prípade potreby, poskytovať riadiacim pracovníkom zaistenie bezpečnosti činností v rámci ich oblasti pôsobnosti a potvrdiť zhodu s príslušnými časťami SMS (preverovanie bezpečnosti);

                  b)

                  zaviedli metódy na zisťovanie zmien vo funkčných systémoch alebo v prevádzke, ktoré môžu naznačiť, že určitý prvok sa blíži k bodu, v ktorom už nebude možné dodržať prijateľné úrovne bezpečnosti, a aby sa prijali nápravné opatrenia (monitorovanie bezpečnosti);

                  c)

                  v rámci prevádzky SMS uchovávali záznamy o bezpečnosti ako podklad na poskytnutie zaistenia bezpečnosti všetkým osobám, ktoré sú spojené s poskytovanými službami, sú za tieto služby zodpovedné, alebo sú od nich závislé, ako aj príslušnému orgánu (záznamy o bezpečnosti).

            3.1.4.   Požiadavky na presadzovanie bezpečnosti

      V rámci prevádzky SMS poskytovatelia letových prevádzkových služieb zabezpečia, aby:

                  a)

                  si všetci pracovníci boli vedomí potenciálnych bezpečnostných hrozieb spojených s ich povinnosťami (povedomie o bezpečnosti);

                  b)

                  sa ponaučenia vyplývajúce z vyšetrovania bezpečnostných udalostí a iných činností týkajúcich sa bezpečnosti šírili v rámci organizácie na riadiacej a prevádzkovej úrovni (šírenie ponaučení);

                  c)

                  boli všetci pracovníci aktívne povzbudzovaní k tomu, aby navrhovali riešenia zistených prípadov nebezpečenstva a aby sa uskutočňovali zmeny na zvyšovanie úrovne bezpečnosti tam, kde je to potrebné (zvyšovanie bezpečnosti).

            3.2.   Bezpečnostné požiadavky na posudzovanie rizika a jeho zmierňovanie vzhľadom na zmeny

      3.2.1.   Oddiel 1

      Poskytovatelia letových prevádzkových služieb v rámci prevádzky SMS zabezpečia, aby sa identifikovanie nebezpečenstva, ako aj posudzovanie rizika a jeho zmierňovanie vykonávali systematicky pri všetkých zmenách tých častí funkčného systému ATM a podporných opatrení, ktorých riadenie zabezpečujú, a aby sa pritom bral ohľad na:

                  a)

                  celkový životný cyklus základnej zložky predmetného funkčného systému ATM, od počiatočného plánovania a vymedzenia cez využívanie, ktoré nasleduje po jeho implementácii, až po údržbu a vyradenie z prevádzky;

                  b)

                  vzdušné, pozemné a v prípade potreby vesmírne komponenty funkčného systému ATM prostredníctvom spolupráce so zodpovednými stranami;

                  c)

                  vybavenie, postupy a ľudské zdroje funkčného systému ATM, vzájomné pôsobenie medzi týmito prvkami a vzájomné pôsobenie medzi predmetnou základnou zložkou a zvyškom funkčného systému ATM.

            3.2.2.   Oddiel 2

      Procesy identifikovania nebezpečenstva, posudzovania rizika a jeho zmierňovania musia obsahovať:

                  a)

                  stanovenie rozsahu pôsobnosti, hraníc a rozhraní predmetnej základnej zložky, ako aj určenie funkcií, ktoré má základná zložka plniť, a prevádzkové prostredie, v ktorom má pôsobiť;

                  b)

                  stanovenie cieľov bezpečnosti, ktoré sa majú priradiť k základnej zložke vrátane:

                              i)

                              identifikovania pravdepodobných nebezpečenstiev a okolností porúch spojených s ATM, ako aj ich kombinované účinky;

                              ii)

                              posúdenia možného vplyvu uvedených činiteľov na bezpečnosť lietadla, ako aj posúdenia závažnosti týchto vplyvov s použitím schémy klasifikácie závažnosti stanovenej v oddiele 4;

                              iii)

                              stanovenia prípustnosti uvedených činiteľov v zmysle najvyššej pravdepodobnosti výskytu nebezpečenstva, ktorá sa odvodí od závažnosti a najvyššej pravdepodobnosti vplyvov nebezpečenstva spôsobom, ktorý je v súlade s oddielom 4;

                  c)

                  ak je to vhodné, vypracovanie stratégie na zmiernenie rizika, ktorá:

                              i)

                              konkretizuje opatrenia, ktoré sa majú prijať na ochranu pred nebezpečenstvami vyvolávajúcimi riziko;

                              ii)

                              v prípade potreby zahŕňa stanovenie bezpečnostných požiadaviek s potenciálnym dosahom na posudzovanú základnú zložku alebo na iné zložky funkčného systému ATM alebo na prevádzkové prostredie;

                              iii)

                              je preukázateľne uskutočniteľná a účinná;

                  d)

                  overenie, že všetky identifikované ciele a požiadavky týkajúce sa bezpečnosti sa splnili:

                              i)

                              pred zavedením zmeny;

                              ii)

                              počas každej prechodnej fázy pred uvedením do prevádzky;

                              iii)

                              počas prevádzkovej životnosti;

                              iv)

                              počas každej prechodnej fázy až do vyradenia z prevádzky.

            3.2.3.   Oddiel 3

      Výsledky, súvisiace zdôvodnenia a dôkazy vyplývajúce z procesu posudzovania rizika a jeho zmierňovania vrátane identifikácie nebezpečenstva sa zhromaždia, zatriedia a zdokumentujú spôsobom, ktorým sa zabezpečí:

                  a)

                  zostavenie úplných argumentov s cieľom preukázať, že posudzovaná základná zložka, ako aj celkový funkčný systém ATM sú a zostanú na prípustnej úrovni bezpečnosti, keďže spĺňajú stanovené bezpečnostné ciele a požiadavky. Tieto argumenty obsahujú v prípade potreby špecifikácie techník, ktoré sa používajú na predpovedanie, monitorovanie alebo preverovanie;

                  b)

                  vysledovateľnosť všetkých bezpečnostných požiadaviek súvisiacich s implementáciou zmeny vo vzťahu k zamýšľanej prevádzke/funkciám.

            3.2.4.   Oddiel 4

      Identifikovanie nebezpečenstva a posúdenie závažnosti
      Identifikovanie nebezpečenstva sa vykonáva systematicky. Závažnosť vplyvu nebezpečenstva v danom prevádzkovom prostredí sa určuje prostredníctvom schémy klasifikácie, ktorá je stanovená v nasledujúcej tabuľke, pričom klasifikácia závažnosti vychádza zo špecifických argumentov, prostredníctvom ktorých sa preukazuje najpravdepodobnejší dôsledok nebezpečenstiev podľa najhoršieho možného variantu.

                  Trieda závažnosti

                  Vplyv na prevádzku

                  1
                  (Najzávažnejšie nebezpečenstvo)

                  Nehoda – v súlade s vymedzením uvedeným v článku 2 nariadenia Európskeho parlamentu a Rady (EÚ) č. 996/2010. (1)

                  2

                  Vážny incident – v súlade s vymedzením uvedeným v článku 2 nariadenia (EÚ) č. 996/2010.

                  3

                  Veľký incident súvisiaci s prevádzkou lietadla, pri ktorom mohla byť ohrozená bezpečnosť lietadla a ktorý takmer viedol ku kolízii s iným lietadlom, so zemou alebo prekážkami.

                  4

                  Významný incident zahrnujúci okolnosti, ktoré naznačujú, že mohlo dôjsť k nehode, vážnemu alebo veľkému incidentu, keby sa riziko neriadilo v rámci hraníc bezpečnosti alebo keby v blízkosti bolo iné lietadlo.

                  5
                  (Najmenej závažné nebezpečenstvo)

                  Žiadny bezprostredný vplyv na bezpečnosť.

            Na stanovenie vplyvu nebezpečenstva na prevádzku a na určenie jeho závažnosti musí systematický prístup/postup zahŕňať vplyvy nebezpečenstiev na jednotlivé prvky funkčného systému ATM, ako sú posádka lietadla, riadiaci letovej prevádzky, funkčné schopnosti lietadiel, funkčné schopnosti pozemnej časti funkčného systému ATM a spôsobilosť poskytovať bezpečné letové prevádzkové služby.
      Schéma klasifikácie rizika
      Ciele bezpečnosti založené na riziku sa stanovia v zmysle najvyššej pravdepodobnosti výskytu nebezpečenstva, odvodenej od závažnosti jeho vplyvu a od najvyššej pravdepodobnosti vplyvu nebezpečenstva.
      Ako nevyhnutný doplnok k preukázaniu dosiahnutia stanovených kvantitatívnych cieľov sa vo vhodných prípadoch pri riadení bezpečnosti zoberú do úvahy ďalšie okolnosti s cieľom zvýšiť bezpečnosť systému ATM.
      3.2.5.   Oddiel 5

      Systém zaistenia bezpečnosti softvéru
      Poskytovateľ letových prevádzkových služieb v rámci prevádzky SMS zavedie systém zaistenia bezpečnosti softvéru v súlade s nariadením (ES) č. 482/2008.
      3.3.   Požiadavky na bezpečnosť pre technických pracovníkov, ktorí vykonávajú úlohy súvisiace s prevádzkovou bezpečnosťou

      Poskytovatelia letových prevádzkových služieb zabezpečia, aby technickí pracovníci vrátane pracovníkov subdodávateľských prevádzkových organizácií, ktorí majú oprávnenie na prevádzkovanie zariadenia ATM a ktorí ho prevádzkujú a vykonávajú jeho údržbu, mali a udržiavali si dostatočné vedomosti o službách, ktoré podporujú, o skutočných a možných vplyvoch svojej práce na bezpečnosť týchto služieb, ako aj o príslušných pracovných obmedzeniach, ktoré sa majú uplatňovať.
      Pokiaľ ide o príslušných pracovníkov, ktorí sú zapojení do plnenia úloh spojených s bezpečnosťou, vrátane pracovníkov subdodávateľských prevádzkových organizácií, poskytovatelia letových prevádzkových služieb zdokumentujú primeranosť ich spôsobilosti; mechanizmus tvorby rozpisu služieb na zabezpečenie dostatočnej kapacity a nepretržitosti poskytovania služby; politiku a systémy týkajúce sa kvalifikácie pracovníkov, politiku odbornej prípravy pracovníkov, plány a záznamy odbornej prípravy, ako aj opatrenia v oblasti dohľadu nad nekvalifikovanými pracovníkmi. Zavedú postupy pre prípady, keď sa vyskytnú pochybnosti o fyzickom alebo duševnom zdraví pracovníkov.
      Poskytovatelia letových prevádzkových služieb vedú register informácií o počte, stave a nasadení pracovníkov, ktorí sú zapojení do plnenia úloh súvisiacich s bezpečnosťou.
      V tomto registri sa:

                  a)

                  určujú riadiaci pracovníci zodpovední za funkcie spojené s bezpečnosťou;

                  b)

                  zaznamenávajú príslušné kvalifikácie technických a prevádzkových pracovníkov v porovnaní s požadovanou odbornosťou a spôsobilosťou;

                  c)

                  konkretizujú miesta a úlohy pridelené technickým a prevádzkovým pracovníkom vrátane metodiky rozpisu služieb.

            4.   PRACOVNÉ METÓDY A PREVÁDZKOVÉ POSTUPY
      Poskytovatelia letových prevádzkových služieb musia byť schopní preukázať, že ich pracovné metódy a prevádzkové postupy sú v súlade s normami uvedenými v nasledujúcich prílohách k Dohovoru o medzinárodnom civilnom letectve, pokiaľ sa týkajú poskytovania letových prevádzkových služieb v príslušnom vzdušnom priestore:

                  a)

                  príloha 2 o pravidlách lietania, 10. vydanie, júl 2005, vrátane všetkých zmien a doplnení až po č. 42;

                  b)

                  príloha 10 o leteckých telekomunikáciách, II. diel o spojovacích postupoch vrátane tých, ktoré majú štatút PANS (postupy pre letové navigačné služby), 6. vydanie, október 2001, vrátane všetkých zmien a doplnení až po č. 85;

                  c)

                  príloha 11 o letových prevádzkových službách, 13. vydanie, júl 2001, vrátane všetkých zmien a doplnení až po č. 47-B.

         (1)  Ú. v. EÚ L 295, 12.11.2010, s. 35.

      PRÍLOHA III

         Špecifické požiadavky na poskytovanie meteorologických služieb

      1.   TECHNICKÁ A PREVÁDZKOVÁ SPÔSOBILOSŤ A SCHOPNOSŤ
      Poskytovatelia meteorologických služieb zabezpečia, aby sa meteorologické informácie potrebné na výkon príslušných funkcií a v užívateľsky náležitej forme sprístupnili:

                  a)

                  prevádzkovateľom a členom letových posádok na predletové a letové plánovanie;

                  b)

                  poskytovateľom letových prevádzkových služieb a letových informačných služieb;

                  c)

                  útvarom služby pátrania a záchrany;

                  d)

                  letiskám.

            Poskytovatelia meteorologických služieb potvrdia stupeň dosiahnuteľnej presnosti informácií distribuovaných na účely prevádzky vrátane zdroja takýchto informácií, pričom takisto zabezpečia, aby sa takéto informácie distribuovali s dostatočným časovým predstihom a aktualizovali sa podľa potreby.
      2.   PRACOVNÉ METÓDY A PREVÁDZKOVÉ POSTUPY
      Poskytovatelia meteorologických služieb musia byť schopní preukázať, že ich pracovné metódy a prevádzkové postupy sú v súlade s normami v nasledujúcich prílohách k Dohovoru o medzinárodnom civilnom letectve, pokiaľ sa týkajú poskytovania meteorologických služieb v príslušnom vzdušnom priestore:

                  a)

                  príloha 3 o leteckej meteorologickej službe pre medzinárodnú letovú navigáciu, 17. vydanie, júl 2010, vrátane všetkých zmien a doplnení až po č. 75;

                  b)

                  príloha 11 o letových prevádzkových službách, 13. vydanie, júl 2001, vrátane všetkých zmien a doplnení až po č. 47-B;

                  c)

                  príloha 14 o letiskách v týchto verziách:

                              i)

                              diel I o navrhovaní a prevádzke letísk, 4. vydanie, júl 2009, vrátane všetkých zmien a doplnení až po č. 10-B;

                              ii)

                              diel II o heliportoch, 2. vydanie, júl 2009, vrátane všetkých zmien a doplnení až po č. 4.

      PRÍLOHA IV

         Špecifické požiadavky na poskytovanie leteckých informačných služieb

      1.   TECHNICKÁ A PREVÁDZKOVÁ SPÔSOBILOSŤ A SCHOPNOSŤ
      Poskytovatelia leteckej informačnej služby zabezpečia, aby tieto informácie a údaje boli k dispozícii na účely prevádzky vo vhodnej forme pre:

                  a)

                  pracovníkov zabezpečujúcich prevádzku letov vrátane letovej posádky, ako aj plánovanie letov, systémy riadenia letov a letové simulátory;

                  b)

                  poskytovateľov letových prevádzkových služieb, ktorí sú zodpovední za letové informačné služby, letiskovú letovú informačnú službu a za poskytovanie informácií potrebných na prípravu letu.

            Poskytovatelia leteckých informačných služieb zabezpečia úplnosť údajov a potvrdia stupeň presnosti informácií, ktoré sa šíria na účely prevádzky, vrátane zdroja takýchto informácií, a to ešte pred šírením týchto informácií.
      2.   PRACOVNÉ METÓDY A PREVÁDZKOVÉ POSTUPY
      Poskytovatelia leteckých informačných služieb musia byť schopní preukázať, že ich pracovné metódy a prevádzkové postupy sú v súlade s normami v:

                  a)

                  nariadení Komisie (EÚ) č. 73/2010 (1);

                  b)

                  nasledujúcich prílohách k Dohovoru o medzinárodnom civilnom letectve, pokiaľ sa týkajú poskytovania leteckých informačných služieb v príslušnom vzdušnom priestore:

                              i)

                              príloha 3 o leteckej meteorologickej službe pre medzinárodnú letovú navigáciu, 17. vydanie, júl 2010, vrátane všetkých zmien a doplnení až po č. 75;

                              ii)

                              príloha 4 o leteckých mapách, 11. vydanie, júl 2009, vrátane všetkých zmien a doplnení až po č. 56;

                              iii)

                              bez toho, aby bolo dotknuté nariadenie (EÚ) č. 73/2010, príloha 15 o leteckých informačných službách, 13. vydanie, júl 2010, vrátane všetkých zmien a doplnení až do č. 36.

         (1)  Ú. v. EÚ L 23, 27.1.2010, s. 6.

      PRÍLOHA V

         Špecifické požiadavky na poskytovanie spojovacích, navigačných a sledovacích služieb

      1.   TECHNICKÁ A PREVÁDZKOVÁ SPÔSOBILOSŤ A SCHOPNOSŤ
      Poskytovatelia spojovacích, navigačných a sledovacích služieb zabezpečia dostupnosť, nepretržitosť, presnosť a celistvosť svojich služieb.
      Poskytovatelia spojovacích, navigačných a sledovacích služieb potvrdia úroveň kvality služieb, ktoré poskytujú, a preukážu, že na ich vybavení sa pravidelne vykonáva údržba a v prípadoch, keď sa to vyžaduje, aj kalibrácia.
      2.   BEZPEČNOSŤ SLUŽIEB
      Poskytovatelia spojovacích, navigačných a sledovacích služieb musia spĺňať požiadavky uvedené v časti 3 prílohy II, ktoré sa týkajú bezpečnosti služieb.
      3.   PRACOVNÉ METÓDY A PREVÁDZKOVÉ POSTUPY
      Poskytovatelia spojovacích, navigačných a sledovacích služieb musia byť schopní preukázať, že ich pracovné metódy a prevádzkové postupy sú v súlade s normami prílohy 10 o leteckých telekomunikáciách k Dohovoru o medzinárodnom civilnom letectve, pokiaľ sa týkajú poskytovania spojovacích, navigačných a sledovacích služieb v príslušnom vzdušnom priestore:

                  a)

                  diel I o prostriedkoch rádiovej navigácie, 6. vydanie, júl 2006, vrátane všetkých zmien a doplnení až po č. 85;

                  b)

                  diel II o spojovacích postupoch vrátane tých, ktoré majú štatút PANS (postupy pre letové navigačné služby), 6. vydanie, október 2001, vrátane zmien a doplnení až po č. 85;

                  c)

                  diel III o spojovacích systémoch, 2. vydanie, júl 2007, vrátane všetkých zmien a doplnení až po č. 85;

                  d)

                  diel IV o systémoch prehľadového rádiolokátora a protizrážkových systémoch, 4. vydanie, júl 2007, vrátane všetkých zmien a doplnení až po č. 85;

                  e)

                  diel V o využívaní rádiového frekvenčného spektra v oblasti letectva, 2. vydanie, júl 2001, vrátane všetkých zmien a doplnení až po č. 85.